pythainlp/thaigov-v2-corpus-22032023 huggingface dataset:
วันเสาร์ที่ 25 ธันวาคม 2564
โฆษกรัฐบาลเผย นายกฯ ห่วงใยประชาชน กำชับหน่วยงานที่เกี่ยวข้องคุมเข้มมาตรการควบคุมฝุ่นละออง PM2.5 โดยเฉพาะในส่วนของรถส่วนบุคคล และรถโดยสารสาธารณะ
โฆษกรัฐบาลเผย นายกฯ ห่วงใยประชาชน กำชับหน่วยงานที่เกี่ยวข้องคุมเข้มมาตรการควบคุมฝุ่นละออง PM2.5 โดยเฉพาะในส่วนของรถส่วนบุคคล และรถโดยสารสาธารณะ
วันที่ 25 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับให้หน่วยงานที่เกี่ยวข้อง ดำเนินมาตรการควบคุมปริมาณของฝุ่นละออง PM2.5 สืบเนื่องจากสถานการณ์ฝุ่นละออง PM 2.5 ที่อยู่ในระดับเกินค่ามาตรฐาน และเริ่มมีผลกระทบต่อสุขภาพของประชาชน ในหลายพื้นที่ของประเทศ โดยเฉพาะกรุงเทพฯ ปริมณฑล และเมืองหลัก ในช่วงเปลี่ยนผ่านจากฤดูหนาวไปเป็นฤดูร้อน(ตุลาคม - มีนาคม ของทุกปี) ทำให้มีสภาวะอากาศนิ่ง ส่งผลกระทบต่อการสะสมของฝุ่นละอองในอากาศ
โดยนายกฯ วางแนวนโยบายและสั่งการให้หน่วยงานที่เกี่ยวข้อง ให้ความสำคัญกับการดำเนินตามนโยบาย “ตรวจจับ ปรับจริง–ห้ามใช้รถควันดำ” ทั้งในส่วนกลางและส่วนภูมิภาค ทั้งการเพิ่มจุดตรวจวัดควันดำขาเข้า-ขาออก ตามถนนสายหลักต่าง ๆ การขยายจุดตรวจให้ทั่วทุกจังหวัด เพิ่มความเข้มข้นในการตรวจสอบ และระงับการใช้รถที่มีควันดำจนกว่าจะมีการนำรถไปปรับปรุงแก้ไข รวมถึง ในส่วนของรถโดยสารสาธารณะ โดยเฉพาะรถโดยสารสาธารณะที่ใช้เครื่องยนต์ดีเซล ขอให้มีการตรวจวัดค่าไอเสียของรถ ก่อนนำออกมาวิ่งให้บริการประชาชน ปรับปรุงเครื่องยนต์ของรถให้มีประสิทธิภาพ ให้มีค่าไอเสียที่อยู่ในเกณฑ์มาตรฐาน ตลอดจน การเพิ่มมาตรการอื่น ๆ ให้เข้มข้นเป็นพิเศษในช่วงที่คาดการณ์ว่า ฝุ่นละออง PM2.5 จะสูงเกินมาตรฐาน อาทิ การเปลี่ยนถ่ายน้ำมันเครื่อง กรองน้ำมัน และกรองอากาศ ให้มีรอบที่น้อยลง เช่น จากปกติกำหนดที่ 12,000 กิโลเมตร เหลือ 6,000 กิโลเมตร และการกำหนดอัตราค่าไอเสียให้เข้มข้นกว่ามาตรฐานที่กรมควบคุมมลพิษกำหนด เช่น จากปกติที่กรมควบคุมมลพิษกำหนดอัตราค่าไอเสียอยู่ที่ไม่เกินร้อยละ 45 ให้กำหนดให้เข้มข้นเป็น ไม่เกินร้อยละ 30 ทุกคัน
นายธนกรฯ กล่าวว่า มาตรการนี้เป็นมาตรการเบื้องต้นเพื่อลดการสะสมของค่าฝุ่นละออง PM2.5 ทั้งนี้ นายกรัฐมนตรีได้กำชับหน่วยงานที่เกี่ยวข้องให้วางนโยบายระยะยาวอย่างยั่งยืน เพื่อป้องกันแก้ไขปัญหาฝุ่นละออง PM2.5 ต่อไป นายกรัฐมนตรีห่วงใยสุขภาพของพี่น้องประชาชน เร่งให้หน่วยงานที่เกี่ยวข้องแก้ไขปัญหาฝุ่นละออง PM 2.5 พร้อมฝากถึงประชาชนในช่วงนี้ ให้หลีกเลี่ยงกิจกรรมในที่แจ้ง และใช้อุปกรณ์ป้องกันตนเองหากมีความจำเป็น
-----------------------
วันพฤหัสบดีที่ 12 พฤษภาคม 2565
บขส.จับมือ อ.ส.ค. ชวนท่องเที่ยวเชิงเกษตร ชิมนม ชมฟาร์มไทยเดนมาร์ค
สมาชิก บขส. Card จองด่วนวันนี้ จ่ายเพียง 399 บาท/ท่าน เดินทางวันที่ 28 พฤษภาคม นี้
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า บขส. ได้ร่วมกับองค์การส่งเสริมกิจการโคนมแห่งประเทศไทย (อ.ส.ค.) จัดกิจกรรมท่องเที่ยวเชิงเกษตร “บขส. พาเพลิน เชิญชิมนม ชมฟาร์มไทยเดนมาร์ค @สระบุรี” ในวันที่ 28 พฤษภาคม 2565 ณ ฟาร์มไทย-เดนมาร์ค จังหวัดสระบุรี เพื่อร่วมสนับสนุนการท่องเที่ยวเชิงเกษตรภายในประเทศ และสร้างการกระจายรายได้สู่ชุมชนท้องถิ่น
ทั้งนี้ ขอเชิญชวนประชาชนและนักท่องเที่ยวที่สนใจ สมัครเข้าร่วมกิจกรรมท่องเที่ยวเชิงเกษตร “บขส.พาเพลิน เชิญชิมนม ชมฟาร์มไทยเดนมาร์ค @สระบุรี” ตั้งแต่วันนี้เป็นต้นไป ในอัตราค่าโดยสาร ท่านละ 429 บาท (สมาชิก บขส.Card ลดเหลือ 399 บาท) มีประกันอุบัติเหตุ วงเงิน 300,000 บาท ทุกที่นั่ง (ราคานี้ ไม่รวมค่าเข้าและอาหารกลางวัน ของฟาร์มไทยเดนมาร์ค ราคา 299 บาท/ท่าน) สอบถามรายละเอียดเพิ่มเติมและสำรองที่นั่ง ได้ที่ งานการตลาดและลูกค้าสัมพันธ์ กองสื่อสารองค์กรและการตลาด โทร 02 537 8737 หรือ 08 4018 0635 หรือ www.facebook.com/borkorsor99 สำหรับผู้เข้าร่วมเดินทางต้องได้รับการฉีดวัคซีนครบ 2 เข็ม และสามารถแสดงหลักฐานผ่าน Digital Health Pass บนแอปพลิเคชันหมอพร้อม หรือแสดงผลตรวจ ATK ไม่เกิน 72 ชั่วโมง ในวันเดินทาง
กรรมการผู้จัดการใหญ่ กล่าวเพิ่มเติมว่า บขส. ตั้งเป้าหมายเป็นองค์กรยืนหนึ่งเรื่องความปลอดภัย จึงได้มีการพัฒนาบริการ ควบคู่ไปกับการพัฒนาทักษะของพนักงานขับรถ และพนักงานประจำรถอย่างต่อเนื่อง เพื่อให้พนักงานทุกคนมีความพร้อมในการให้บริการและสร้างความเชื่อมั่นให้ผู้ใช้บริการ อีกทั้ง บขส. ได้รับการรับรองมาตรฐานความปลอดภัยด้านสุขอนามัย SHA & SHA Plus ประเภทยานพาหนะ และได้จัดการเดินรถภายใต้มาตรการสาธารณสุข เพื่อป้องกันการแพร่ระบาดของเชื้อไวรัส COVID-19 ด้วย
วันพฤหัสบดีที่ 19 พฤษภาคม 2565
ก.แรงงาน ติวเข้ม จป. เพื่อเป็นผู้นำในการขับเคลื่อนสุขภาวะในสถานประกอบกิจการ
กระทรวงแรงงาน โดยกรมสวัสดิการและคุ้มครองแรงงาน จัดประชุมเชิงปฏิบัติการ หลักสูตร “พัฒนา จป. เพื่อเป็นผู้นำการขับเคลื่อนองค์กรสุขภาวะ” เพื่อให้เจ้าหน้าที่ความปลอดภัยในการทำงานที่เข้าร่วมโครงการมีความรู้ ความเข้าใจ และทักษะที่จำเป็นในการขับเคลื่อนองค์กร
วันนี้ (พฤหัสบดีที่ 19 พฤษภาคม 2565) เวลา 09.00 น. นายสุรชัย ชัยตระกูลทองผู้ช่วยรัฐมนตรีประจำกระทรวงแรงงานเปิดเผยหลังการเป็นประธานในพิธีเปิดการประชุมเชิงปฏิบัติการ หลักสูตร “พัฒนา จป. เพื่อเป็นผู้นำการขับเคลื่อนองค์กรสุขภาวะ” ว่า รัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พลเอก ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน และ นายสุชาติ ชมกลิ่น รัฐมนตรีว่าการกระทรวงแรงงาน ได้ให้ความสำคัญเรื่องการดูแลความปลอดภัยและสุขภาพอนามัยของผู้ใช้แรงงานภายใต้นโยบาย Safety Thailand ผ่านการบังคับใช้กฎหมาย พร้อมทั้งสนับสนุนให้มีการสร้างและพัฒนาเครือข่ายความปลอดภัยในการทำงาน ซึ่งเจ้าหน้าที่ความปลอดภัยในการทำงาน (จป.) ถือเป็นบุคคลและเครือข่ายที่มีคุณค่าในการขับเคลื่อนงานความปลอดภัยในการทำงานในสถานประกอบกิจการให้ประสบความสำเร็จ กรมสวัสดิการและคุ้มครองแรงงานจึงได้จัดประชุมเชิงปฏิบัติการนี้ขึ้น โดยมีวัตถุประสงค์เพื่อให้เจ้าหน้าที่ความปลอดภัยในการทำงานของสถานประกอบกิจการที่เข้าร่วมโครงการ มีความรู้ ความเข้าใจ และทักษะที่จำเป็นในการขับเคลื่อนองค์กรสุขภาวะให้มีประสิทธิภาพ และเกิดประสิทธิผล สามารถประเมินความเสี่ยงด้านสุขภาพที่เกิดจากพฤติกรรมของลูกจ้างในสถานประกอบกิจการ รวมทั้งให้คำแนะนำในการปรับเปลี่ยนพฤติกรรมสุขภาพ เพื่อให้ลูกจ้างมีพฤติกรรมสุขภาพที่ถูกต้องเพื่อเป็นการขับเคลื่อนสุขภาวะองค์กร โดยการพัฒนาศักยภาพและบทบาทหน้าที่ของเจ้าหน้าที่ความปลอดภัยในการทำงานของสถานประกอบกิจการให้มีความรู้ที่ถูกต้องเกี่ยวกับการสร้างเสริมสุขภาพ
นายนิยม สองแก้ว อธิบดีกรมสวัสดิการและคุ้มครองแรงงาน กล่าวเพิ่มเติมว่า กิจกรรมในครั้งนี้ กรมสวัสดิการและคุ้มครองแรงงานได้รับความร่วมมือจากสำนักงานกองทุนสนับสนุนการสร้างเสริมสุขภาพ (สสส.)กรมอนามัย กรมควบคุมโรค และกรมส่งเสริมอุตสาหกรรม เข้ามามีส่วนร่วมสนับสนุนเครื่องมือ กลยุทธ์ วิธีการ สำหรับการขับเคลื่อนสุขภาวะองค์กรและได้จัดทำหลักสูตรในการพัฒนาเจ้าหน้าที่ความปลอดภัยในการทำงานขึ้นมา เพื่อให้มีศักยภาพด้านการวางแผนดำเนินการ และประเมินผลด้านสุขภาพมากขึ้น โดยมีกลุ่มเป้าหมาย ประกอบด้วย เจ้าหน้าที่ความปลอดภัยในการทำงาน จำนวน 100 คน และเครือข่ายความปลอดภัยในการทำงานพื้นที่ภาคตะวันออก (จังหวัดชลบุรี และจังหวัดระยอง) จำนวน 50 คน รวมทั้งหมด 150 คน ซึ่งกระทรวงแรงงาน โดยกรมสวัสดิการและคุ้มครองแรงงาน หวังว่าการประชุมเชิงปฏิบัติการในครั้งนี้ จะก่อให้เกิดแนวคิดที่นำไปดำเนินการวางแผนการดูแลสุขภาพตามความเหมาะสมต่อบริบทขององค์กรและเป็นต้นแบบที่ดีให้กับสถานประกอบกิจการอื่น ๆ ต่อไป
วันจันทร์ที่ 21 กุมภาพันธ์ 2565
โฆษกรัฐบาลเผย นายกฯ ย้ำประชาชนใช้เทคโนโลยีอย่างรู้เท่าทัน วอนอย่าหลงเชื่อข่าวโควิด-19 ปลอม แนะตรวจสอบแหล่งข้อมูลทุกครั้งก่อนแชร์
โฆษกรัฐบาลเผย นายกฯ ย้ำประชาชนใช้เทคโนโลยีอย่างรู้เท่าทัน วอนอย่าหลงเชื่อข่าวโควิด-19 ปลอม แนะตรวจสอบแหล่งข้อมูลทุกครั้งก่อนแชร์ พร้อมกำชับผู้ว่าฯ ทุกจังหวัดและ สสจ. เร่งจัดการผู้ป่วยเข้าสู่ระบบการรักษา
วันที่ 21 กุมภาพันธ์ 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่าพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ย้ำทุกหน่วยงานที่เกี่ยวข้องเฝ้าระวังการสร้างข่าวปลอม และบิดเบือนข้อมูลนโยบายรัฐบาล และข่าวสารทางราชการโดยเฉพาะในเรื่องโควิด-19 จากการติดตามตรวจสอบของกระทรวงดิจิทัลเพื่อเศรษฐกิจและสังคม (ดศ.) พบว่าขณะนี้มีหลายข่าวที่มีการแชร์ข้อมูลจะมีการเชื่อมโยงกับสถานการณ์แพร่ระบาดโควิด-19 ในปัจจุบัน ซึ่งอยู่ในความสนใจของประชาชนติดตามข่าวสาร เพื่อล่อลวงให้คนเข้ามาคลิกอ่าน เกิดความตื่นตระหนก หลงเชื่อ และแชร์ข่าวปลอมโดยรู้ไม่เท่าทัน พร้อมกันนี้ก็ฝากย้ำเตือนไปยังประชาชนทุกคนใช้เทคโนโลยีและการรับข้อมูลข่าวต่าง ๆ อย่างรู้เท่าทัน อย่าหลงเชื่อข้อมูลข่าวสารที่ได้รับโดยทันที แต่ขอให้มีการพิจารณา คิดวิเคราะห์ และตรวจสอบข้อมูลจากแหล่งข้อมูลที่เชื่อถือได้ทุกครั้งก่อนเชื่อและเผยแพร่แชร์ข้อมูลออกไป เพื่อช่วยกันป้องกันข้อมูลคลาดเคลื่อนที่จะทำให้เกิดความเข้าใจผิดและนำไปสู่ความตื่นตระหนกและความวุ่นวายในสังคมได้ ขณะเดียวกัน นายกรัฐมนตรียังกำชับผู้ว่าราชการจังหวัด ทุกจังหวัด รวมทั้งสำนักงานสาธารณสุขจังหวัด (สสจ.) บริหารจัดการสถานการณ์การแพร่รระบาดในพื้นที่ รวมทั้งเร่งนำผู้ป่วยโควิด-19 เข้าสู่ระบบการรักษาตามลำดับอาการ
สำหรับสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ในประเทศไทยวันนี้ ( 21 กุมภาพันธ์ 2565) พบผู้ติดเชื้อเพิ่ม 18,883 ราย จำแนกเป็น ผู้ป่วยจากในประเทศ 18,721 ราย ผู้ป่วยมาจากต่างประเทศ 162 ราย รวมผู้ป่วยสะสม 507,763 ราย (ตั้งแต่ 1 มกราคม 2565) ขณะที่หายป่วยกลับบ้านแล้ว 14,914 ราย ทำให้หายป่วยสะสมอยู่ที่ 373,651 ราย (ตั้งแต่ 1 มกราคม 2565) โดยมีผู้ป่วยกำลังรักษา 166,397 ราย และเสียชีวิต 32 ราย
ขณะที่ตัวเลขการฉีดวัคซีนโควิด-19 ของประเทศไทย ตั้งแต่ 28 กุมภาพันธ์ 2564 - 19 กุมภาพันธ์ 2565 มีผู้ได้รับวัคซีน สะสม รวม 121,583,665 โดส ใน 77 จังหวัด แบ่งเป็น จำนวนผู้ได้รับวัคซีน เข็มที่ 1 สะสม : 53,100,356 ราย จำนวนผู้ได้รับวัคซีน เข็มที่ 2 สะสม : 49,458,760 รายจำนวนผู้ได้รับวัคซีน เข็มที่ 3 สะสม : 19,024,549 ราย
........................
วันพุธที่ 27 ตุลาคม 2564
ปลัด สธ. กำชับสถานบริการสาธารณสุข 37 จังหวัดเฝ้าระวังและป้องกันน้ำท่วม เหตุหลายพื้นที่ ยังมีฝนต่อเนื่อง
ปลัดกระทรวงสาธารณสุข กำชับสถานบริการสาธารณสุขใน 37 จังหวัดเสี่ยงน้ำหลาก ดินถล่ม น้ำล้นอ่างและล้นตลิ่ง ตามประกาศเตือนของกองอำนวยการน้ำแห่งชาติ เฝ้าระวังประเมินสถานการณ์และป้องกันน้ำท่วม
ปลัดกระทรวงสาธารณสุข กำชับสถานบริการสาธารณสุขใน 37 จังหวัดเสี่ยงน้ำหลาก ดินถล่ม น้ำล้นอ่างและล้นตลิ่งตามประกาศเตือนของกองอำนวยการน้ำแห่งชาติ เฝ้าระวังประเมินสถานการณ์และป้องกันน้ำท่วม จัดทำแผนเผชิญเหตุหากได้รับผลกระทบ เพื่อจัดบริการทางการแพทย์ให้ผู้ป่วยได้รับการดูแลอย่างต่อเนื่อง เหตุจากยังมีฝนตกต่อเนื่องหลายพื้นที่ ส่วนพายุ "หมาเหล่า" ไม่มีผลกระทบต่อประเทศไทย
วันนี้ (27 ตุลาคม 2564) นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า กองอำนวยการน้ำแห่งชาติได้ประเมินและคาดการณ์ว่า ระหว่างวันที่ 28 ตุลาคม - 3 พฤศจิกายน 2564 มีพื้นที่เสี่ยงเฝ้าระวังอุทกภัยรวม 37 จังหวัดประกอบด้วย เฝ้าระวังน้ำหลาก ดินถล่มดินถล่ม 15 จังหวัด, เฝ้าระวังภาวะเสี่ยงน้ำล้นอ่างเก็บน้ำ 22 จังหวัด และเฝ้าระวังระดับน้ำล้นตลิ่ง น้ำท่วมขังพื้นที่ลุ่มต่ำ 22 จังหวัด จึงได้กำชับให้สถานบริการสาธารณสุขทุกแห่งในพื้นที่เตือนภัยเฝ้าระวังและประเมินสถานการณ์ ทั้งจากสภาพอากาศและสภาพน้ำอย่างต่อเนื่อง เพื่อเตรียมความพร้อมรับมือและป้องกันน้ำท่วมเข้าพื้นที่ สำรองยา เวชภัณฑ์ และอุปกรณ์ทางการแพทย์ รวมถึงจัดทำแผนเผชิญเหตุหากน้ำท่วมกระทบต่อการให้บริการ เพื่อจัดบริการทางการแพทย์ให้สามารถดูแลผู้ป่วยได้อย่างต่อเนื่อง
สำหรับสถานการณ์น้ำท่วมจากพายุเตี้ยนหมู่ คมปาซุ ร่องมรสุมพาดผ่าน และน้ำล้นตลิ่ง ปัจจุบันเหลือ 16 จังหวัด มีผู้บาดเจ็บ 297 ราย เสียชีวิต 79 ราย เปิดศูนย์พักพิงเพิ่มเติม 2 แห่งที่ จ.นครราชสีมา รวมมีศูนย์พักพิง 117 แห่ง มีผู้รับบริการ 6,353 ราย สถานบริการสาธารณสุขได้รับผลกระทบ 175 แห่ง ส่วนใหญ่เปิดให้บริการตามปกติ มีเปิดบริการบางส่วน 17 แห่ง และปิดบริการ 10 แห่ง โดยปรับระบบบริการให้ดูแลผู้ป่วยได้อย่างต่อเนื่องแล้ว ส่วนทีมปฏิบัติการด้านการแพทย์ 426 ทีม ออกให้บริการประชาชนและผู้ประสบอุทกภัยรวม 516,991 ราย ประกอบด้วย เยี่ยมบ้าน 133,249 ราย แจกยาชุดเหลือผู้ประสบภัย 122,527 ราย ให้สุขศึกษา 92,769 ราย และบริการตรวจรักษา 102,691 ราย มีการประเมินสุขภาพจิต 65,675 ราย อยู่ในภาวะปกติ 65,214 ราย เครียดระดับมาก 422 ราย เสี่ยงภาวะซึมเศร้า 35 รายและเสี่ยงต่อการฆ่าตัวตาย 4 ราย ทั้งหมดได้รับการดูแลแล้วตามระบบ
"รายงานสภาพอากาศ ระบุว่าภาคใต้ยังคงมีฝนฟ้าคะนองเกิดขึ้นในระยะนี้ ขณะที่หย่อมความกดอากาศต่ำกำลังแรงบริเวณทะเลจีนใต้ ขึ้นฝั่งประเทศเวียดนามตอนล่างแล้ว คาดว่าวันนี้จะปกคลุมประเทศกัมพูชา มีแนวโน้มอ่อนกำลังลง ทำให้วันที่ 27-29 ตุลาคม ประเทศไทยตอนบนจะมีฝนเพิ่มมากขึ้น ส่วนพายุโซนร้อน "หมาเหล่า" ที่ปกคลุมมหาสมุทรแปซิฟิก ไม่มีผลกระทบต่อลักษณะอากาศประเทศไทย แต่สถานบริการสาธาณสุขจังหวัดต่างๆ ยังต้องติดตามเฝ้าระวังและประเมินสถานการณ์อย่างต่อเนื่อง" นายแพทย์เกียรติภูมิกล่าว
************************************* 27 ตุลาคม 2564
วันพุธที่ 27 ตุลาคม 2564
รมว.อว. สั่งเดินหน้าแผนพัฒนา มรภ. 5 ปี ยกระดับสู่ความเป็นเลิศด้านการปฏิบัติและพัฒนา
รมว.อว. สั่งเดินหน้าแผนพัฒนา มรภ. 5 ปี ยกระดับสู่ความเป็นเลิศด้านการปฏิบัติและพัฒนา
รมว.อว. สั่งเดินหน้าแผนพัฒนา มรภ. 5 ปี ยกระดับสู่ความเป็นเลิศด้านการปฏิบัติและพัฒนา
และให้ความรู้ลึกทางพื้นที่และชุมชน ทำงานได้จริง รักถิ่นฐานและสถาบันหลักของชาติ
ย้ำต้นปี65 แผนต้องเสร็จพร้อมทำโมเดลใหม่เพื่อเป็นต้นแบบให้นานาชาติได้ด้วย
เมื่อวันที่ 21 ตุลาคม 2564ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม มอบนโยบายและทิศทางการจัดทำแผนปฏิบัติการเชิงยุทธศาสตร์มหาวิทยาลัยราชภัฏ (Strategic Action Plan) เพื่อตอบโจทย์การพัฒนาประเทศพร้อมรับฟังการน้อมนำพระราโชบายสู่การยกระดับมหาวิทยาลัยราชภัฏ จาก พล.อ.ดาว์พงษ์ รัตนสุวรรณ องคมนตรี
ดร.เอนก กล่าวว่าจากการที่ตนร่วมงานกับ มรภ. พบว่า จุดเด่นหรือจุดแข็งของความเป็น มรภ. คือเข้าใจและเข้าถึงท้องถิ่น และเป็นสถาบันที่สร้างพลเมืองดี รักชาติ บ้านเมือง รักสถาบัน เราต้องนำจุดแข็งเหล่านี้มาร่วมกันสร้างแผนการพัฒนาให้เกิดเป็นรูปธรรมใน 5 ปีข้างหน้า สร้างให้ มรภ. มีความเป็นเลิศในด้านใดด้านหนึ่งอย่างจริงจัง เช่น ด้านการสอนและให้ความรู้แก่ชุมชน การทำงานได้จริง ความรักถิ่นฐาน และที่สำคัญต้องมีความรู้ด้านภูมิศาสตร์ของตน ทุกฝ่ายที่เข้ามาร่วมมือกันในการจัดทำแผนปฏิบัติการเชิงยุทธศาสตร์ มรภ.ครั้งนี้ ทั้ง สำนักงานปลัด อว. สำนักงานสภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ (สอวช.) มหาวิทยาลัยราชภัฏทุกแห่งในประเทศ ต้องเปลี่ยนวิธีคิด เปลี่ยนวิธีการทำงาน ต้องเชื่อมั่นว่าเราคือสถาบันที่ดีและมีคุณภาพ รวมถึงความเป็นเลิศที่เรามีจะแสดงออกสู่สายตาประชาชนอย่างไร ให้เกิดความศรัทธาและอยากก้าวเข้ามาเป็นส่วนหนึ่งของ มรภ.
“แผนปฏิบัติการเชิงยุทธศาสตร์ มรภ. ต้องเร่งดำเนินการให้แล้วเสร็จภายในต้นปี 65 และต้องมีความชัดเจน มีตัวชี้วัดที่เกิดผลได้จริง ตอบโจทย์ความเป็นท้องถิ่นของ มรภ. กลไกต่างๆ เหล่านี้เมื่อนำมาพัฒนาอย่างจริงจังจะเกิดเป็นโมเดลใหม่ของการเป็นมหาวิทยาลัยที่มีความเป็นเลิศเฉพาะตัวบนโลกใบนี้ สามารถเป็นแบบอย่างให้กลุ่มประเทศ CLMV ได้หรือในระดับโลกได้ และนี่จะเป็นประวัติศาสตร์หน้าใหม่ของประเทศไทย”รมว.อว. กล่าว
ขณะที่สิ่งที่ต้องทำควบคู่กันไปคือการสร้างความเจริญก้าวหน้าแก่อาจารย์ผู้สอน ให้ได้รับตำแหน่ง ศาสตราจารย์ รองศาสตราจารย์ และผู้ช่วยศาสตราจารย์ ในสาขาที่ตนเองถนัดที่ไม่ต้องมีการทำผลงานทางวิชาการ ตำราหรืองานวิจัย แต่ใช้ความเชี่ยวชาญของตนกับงานที่มีคุณภาพมาขอรับการพิจารณาได้ ยกตัวอย่างเช่น การเป็นผู้ที่ทำงานวิชาการอันเป็นคุณประโยชน์ต่อชุมชน แก้ปัญหาในท้องที่และสร้างโอกาสให้ถิ่นฐานของตน และการใช้ความคิดสร้างสรรค์และวิชางานศิลปะตามความถนัดจนเกิดเป็นผลประจักษ์ ตนคิดว่าสิ่งเหล่านี้ควรค่าแก่การยกย่องและมีศักดิ์ศรีไม่แพ้ตำราหรืองานวิชาการเพียงอย่างเดียว และอยากให้บรรจุสิ่งเหล่านี้เข้าไปในแผนงานที่จะจัดทำให้เกิดขึ้นในต้นปีหน้า หวังว่าทุกฝ่ายจะร่วมมือกันพัฒนาตามแผนให้เกิดเป็นผลภายใน 5 ปี เพื่อทำให้ มรภ. เป็นอีกหนึ่งสถาบันทางการศึกษาที่มีความเป็นเลิศเฉพาะตัวได้อย่างเต็มภาคภูมิในระดับสากล
วันจันทร์ที่ 21 กุมภาพันธ์ 2565
รองปลัด.อำพันธุ์ เป็นประธานการประชุมคณะกรรมการน้ำตาลทราย ครั้งที่ 2/2565
รองปลัด.อำพันธุ์ เป็นประธานการประชุมคณะกรรมการน้ำตาลทราย ครั้งที่ 2/2565
นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานการประชุมคณะกรรมการน้ำตาลทราย ครั้งที่ 2/2565 ณ ห้องประชุมสำนักงานคณะกรรมการอ้อยและน้ำตาลทราย ชั้น 1 กระทรวงอุตสาหกรรม (ผ่านสื่ออิเล็กทรอนิกส์) โดยมีผู้แทนกระทรวงอุตสาหกรรม ผู้แทนกระทรวงพาณิชย์ ผู้แทนชาวไร่อ้อย และผู้แทนโรงงาน เข้าร่วม ซึ่งที่ประชุมได้รับทราบและพิจารณาในประเด็นที่เกี่ยวข้อง คือ 1) รายงานสถานการณ์การจำหน่ายน้ำตาลทรายภายในและภายนอกประเทศ 2) สรุปปริมาณการขนย้ายน้ำตาลทรายที่ได้รับสิทธิของบริษัทผู้ผลิตสินค้าเพื่อการส่งออกปี 2565 3) รายงานการจำหน่ายและขนย้ายน้ำตาลทรายดิบเพื่อจำหน่ายภายในก่อนฤดูการผลิต ปี 2564/2565 และฤดูการผลิต ปี 2564/2565 4) กำหนดปริมาณน้ำตาลทรายที่ให้โรงงานผลิตในฤดูการผลิต ปี 2564/2565 และ 5) ประมาณการรายจ่ายโครงการติดตามสถานการณ์น้ำตาลทราย อุตสาหกรรมต่อเนื่อง และการส่งออกน้ำตาลทราย ปี 2566
วันพุธที่ 26 มกราคม 2565
โฆษกรัฐบาล เผย “นายกฯ” ติดตามสถานการณ์โควิด-19 ในไทย ห่วงประชาชนกลุ่มเสี่ยง แนะรีบฉีดวัคซีนให้ครบตามเกณฑ์ และเข้ารับการฉีดวัคซีนเข็มกระตุ้นต่อไป
โฆษกรัฐบาล เผย “นายกฯ” ติดตามสถานการณ์โควิด-19 ในไทย ห่วงประชาชนกลุ่มเสี่ยง แนะรีบฉีดวัคซีนให้ครบตามเกณฑ์ และเข้ารับการฉีดวัคซีนเข็มกระตุ้นต่อไป สำหรับผู้ติดเชื้อโควิด-19 พบติดเชื้อเพิ่ม 7,587 ราย เสียชีวิตอีก 19 ราย
วันนี้ 26 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แม้อยู่ระหว่างการเยือนซาอุดีอาระเบียอย่างเป็นทางการ ได้ติดตามสถานการณ์โควิด-19 ไทย โดยย้ำถึงความสำคัญของการฉีดวัคซีนเข็มบูสเตอร์ เพื่อยับยั้งอาการเจ็บป่วยขั้นรุนแรงจากสายพันธุ์ Omicron ที่กำลังระบาด ช่วยลดโอกาสเสี่ยงที่ผู้ติดเชื้อจะต้องรับบริการทางการแพทย์ฉุกเฉินหรือโอกาสที่จะต้องเข้ารักษาตัวในโรงพยาบาลจากโควิด-19 ทั้งนี้ กระทรวงสาธารณสุขมีกำหนดแผนการบริหารวัคซีนป้องกันโควิด-19 ในเดือนกุมภาพันธ์ 2565 ซึ่งศูนย์บริหารสถานการณ์โควิด-19 เห็นชอบแผนการฉีดวัคซีนโควิดเข็ม 4 ให้กับประชาชนในพื้นที่ 10 จังหวัดท่องเที่ยวและจังหวัดที่พบการติดเชื้อสูง จากเดิมที่ให้ฉีดเฉพาะกลุ่มบุคลากรทางการแพทย์ เจ้าหน้าที่ด่านหน้า และกลุ่มเสี่ยง สำหรับวัคซีนเข็ม 4 ที่จะฉีดให้นั้น กรณีฉีดเข็ม 1 - 2 เป็น Sinovac เข็ม 3 เป็น AstraZeneca เข็ม 4 จะแนะนำเป็น AstraZeneca ขณะที่คนที่ฉีดเข็ม 1- 2 เป็น AstraZeneca เข็ม 3 เป็น Pfizer เข็ม 4 จะแนะนำเป็น Pfizer ทั้งนี้ ประชาชนที่รับวัคซีนเข็ม 3 ไปแล้วเกิน 3 เดือน สามารถเข้ารับเข็ม 4 ได้ สำหรับ 10 จังหวัดที่ประชาชนสามารถเข้ารับเข็ม 4 แบ่งเป็น 2 กลุ่ม ได้แก่ กลุ่มที่ 1 พื้นที่นำร่องการท่องเที่ยวที่เปิดรับผู้เดินทางเข้าราชอาณาจักร ได้แก่ ภูเก็ต สุราษฎร์ธานี กระบี่ และพังงา กลุ่มที่ 2 พื้นที่นำร่องการท่องเที่ยว หรือมีการระบาด
โฆษกประจำสำนักนายกรัฐมนตรี เผยล่าสุด สถานการณ์การแพร่ระบาดของโรคติดเชื้อไวรัสโควิด-19 ในไทยวันนี้ พบผู้ติดเชื้อรายใหม่ 7,587 ราย ผู้ป่วยสะสม 175,509 ราย (ตั้งแต่ 1 มกราคม 2565) รวมยอดติดเชื้อสะสม 2,398,944 ราย เสียชีวิต 19 ราย เสียชีวิตสะสม 22,076 ราย หายป่วยเพิ่ม 7,801 ราย หายป่วยสะสม 127,075 ราย (ตั้งแต่ 1 มกราคม 2565) ผู้ป่วยกำลังรักษา 81,299 ราย ผู้ป่วยจากในประเทศ 7,431 ราย ผู้ป่วยมาจากต่างประเทศ 156 ราย ในส่วนของยอดผู้ติดเชื้อโควิดทั่วโลก ยอดยืนยันทั้งหมด 356,440,287 ราย หายแล้ว 282,592,550 ราย กรณีที่ใช้งานอยู่ 68,222,525 ราย ผู้เสียชีวิต 5,625,212 ราย ล่าสุดการให้บริการวัคซีน โควิด-19 สะสมอยู่ที่ 114,239,000 โดส เข็มที่ 1 ฉีดสะสม 52,125,943 โดส เข็มที่ 2 ฉีดสะสม 48,309,292 โดส เข็มที่ 3 ฉีดสะสม 12,938,458 โดส เข็มที่ 4 ฉีดสะสม 865,307 โดส
วันอังคารที่ 28 มิถุนายน 2565
นายกฯ เยี่ยมชมนิทรรศการสำนักนายกฯ กับนวัตกรรมเพื่อการปฏิบัติราชการในยุคโควิด-19 ปรากฏผลการดำเนินงานแก้ไขปัญหาเรื่องร้องทุกข์ให้ประชาชนได้ 97%
นายกฯ เยี่ยมชมนิทรรศการสำนักนายกฯ กับนวัตกรรมเพื่อการปฏิบัติราชการในยุคโควิด-19 ปรากฏผลการดำเนินงานแก้ไขปัญหาเรื่องร้องทุกข์ให้ประชาชนได้ 97% ย้ำรัฐบาลมุ่งเน้นนำเทคโนโลยีสมัยใหม่ประยุกต์ใช้ในระบบราชการ ให้ประชาชนได้ประโยชน์ครอบคลุมทุกมิติ
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า วันนี้ (28 มิ.ย. 2565) เวลา 8.45 น. ก่อนการประชุมคณะรัฐมนตรี ณ ตึกสันติไมตรี ทำเนียบรัฐบาล นายธีรภัทร ประยูรสิทธิ ปลัดสำนักนายกรัฐมนตรี นำคณะผู้บริหารเข้าพบ พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เพื่อประชาสัมพันธ์ผลการดำเนินงานพัฒนาระบบราชการของสำนักงานปลัดสำนักนายกรัฐมนตรี ในงานนิทรรศการเนื่องในโอกาสคล้ายวันสถาปนาสำนักนายกรัฐมนตรี ครบรอบปีที่ 90 ในหัวข้อ “สำนักนายกรัฐมนตรีกับนวัตกรรมเพื่อการปฏิบัติราชการในยุคโควิด-19” โดยมีนายดิสทัต โหตระกิตย์ เลขาธิการนายกรัฐมนตรี เข้าร่วมด้วย
นายกรัฐมนตรีเยี่ยมชมผลการดำเนินงานพัฒนาระบบราชการของสำนักงานปลัดสำนักนายกรัฐมนตรี อาทิ ตู้ ป.ณ. 1111 ให้บริการรับเรื่องร้องทุกข์จากประชาชนทางจดหมายโดยไม่ต้องติดแสตมป์ สายด่วนของรัฐบาล หมายเลข 1111 ให้บริการ 24 ชั่วโมง แอปพลิเคชัน PSC 1111 รับเรื่องร้องทุกข์ผ่านทางโทรศัพท์เคลื่อนที่ จุดบริการประชาชน 1111 โดยผลการดำเนินการเรื่องร้องทุกข์ในปีงบประมาณ พ.ศ. 2565 (ตั้งแต่วันที่ 1 ตุลาคม 2564 ถึง 27 มิถุนายน 2565) มีผลการดำเนินงานแก้ไขปัญหาในภาพรวมให้กับประชาชนได้ถึง 97% ซึ่งนายกรัฐมนตรีได้แนะให้หน่วยงานดำเนินงานตามนโยบายของรัฐบาล ที่สนับสนุนส่งเสริมการให้บริการประชาชนด้วยการประยุกต์ใช้เทคโนโลยี เพื่อเข้าสู่การเป็นภาครัฐดิจิทัล สามารถให้บริการประชาชนได้อย่างเต็มรูปแบบ มีประสิทธิภาพ โดยรัฐบาลมีนโยบายที่มุ่งเน้นการนำเทคโนโลยีสมัยใหม่มาประยุกต์ใช้ในระบบราชการ เพื่อให้การทำงานมีประสิทธิภาพ สะดวกรวดเร็ว ประชาชนได้รับประโยชน์อย่างครอบคลุมทุกมิติ
ทั้งนี้ การจัดนิทรรศการเนื่องในโอกาสคล้ายวันสถาปนาสำนักนายกรัฐมนตรี ครบรอบปีที่ 90 ประกอบด้วย นิทรรศการประดับเข็มที่ระลึกตราสัญลักษณ์พระราชพิธีมหามงคลเฉลิมพระชนมพรรษา 90 พรรษา 12 สิงหาคม 2565 โดยสำนักงานปลัดสำนักนายกรัฐมนตรีได้จัดทำเข็มที่ระลึกตราสัญลักษณ์พระราชพิธีมหามงคลเฉลิมพระชนมพรรษา 90 พรรษา 12 สิงหาคม 2565 เพื่อจำหน่ายให้แก่ประชาชนทั่วไป ราคาเข็มละ 199 บาท นิทรรศการ “การพัฒนาระบบการจัดการเรื่องราวร้องทุกข์” ของศูนย์บริการประชาชน (ศบช.) และนิทรรศการ “พัฒนาระบบราชการ เพื่อชีวิตที่ดีของประชาชน” โดยมีการนำเสนอพัฒนาการการเปลี่ยนแปลงระบบราชการในช่วง 5 ปี ของแผนปฏิรูปประเทศ (พ.ศ. 2561 - 2565) เป็นการยกระดับการให้บริการ โดยนำเทคโนโลยีมาใช้เพื่อให้เกิดการปรับปรุงงาน จนเป็นที่ประจักษ์
..........................
วันศุกร์ที่ 17 ธันวาคม 2564
เริ่มแล้ว “MOC แฟรนไชส์สร้างอาชีพ 2021” รวมแฟรนไชส์ชื่อดังกว่า 400 แบรนด์ ให้เลือก “เริ่มธุรกิจ”
.....
กระทรวงพาณิชย์ จัดงาน “MOC แฟรนไชส์สร้างอาชีพ 2021” ยกทัพผู้ประกอบการแฟรนไชส์ไทยกว่า 400 แบรนด์ ให้ผู้ที่กำลังมองหาโอกาสทางธุรกิจได้เลือกชอป สร้างงาน สร้างอาชีพ สามารถเป็นเจ้าของธุรกิจ ได้ง่าย ๆ
.
ภายในงาน รวบรวมธุรกิจแฟรนไชส์ประเภทต่าง ๆ ที่น่าลงทุน ทั้งธุรกิจประเภทอาหารเครื่องดื่ม, ธุรกิจความงาม สปา, ธุรกิจการศึกษา และธุรกิจบริการ
.
โดยขนาดการลงทุน มีตั้งแต่หลักพันถึงหลักล้านบาท ผู้สนใจสามารถเลือกลงทุนได้ตามกำลังทรัพย์ ความถนัดแต่ละธุรกิจ และสามารถเจรจาซื้อ - ขายกันได้ทันทีภายในงาน โดยมีสถาบันการเงินมาร่วมให้คำปรึกษาแนะนำ และให้สินเชื่ออัตราดอกเบี้ยพิเศษอีกด้วย
.
ผู้สนใจที่กำลังมองหาโอกาสทางธุรกิจ และประชาชนทั่วไป สามารถเข้าร่วมงานได้ตั้งแต่บัดนี้ - 19 ธ.ค. 64 ณ ฮอลล์ 9 - 10 อิมแพค เมืองทองธานี
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 17 กุมภาพันธ์ 2565
ไทยร่วมเป็นภาคีในอนุสัญญา MLI
รมว.คลัง เผยประเทศไทยร่วมเป็นภาคีในอนุสัญญาพหุภาคีเพื่อดำเนินมาตรการเกี่ยวกับอนุสัญญาเพื่อการเว้นการเก็บภาษีซ้อนในการป้องกันการกัดกร่อนฐานภาษีและโอนกำไรไปยังประเทศที่มีอัตราภาษีต่ำ
รมว.คลัง เผยประเทศไทยร่วมเป็นภาคีในอนุสัญญาพหุภาคีเพื่อดำเนินมาตรการเกี่ยวกับอนุสัญญาเพื่อการเว้นการเก็บภาษีซ้อนในการป้องกันการกัดกร่อนฐานภาษีและโอนกำไรไปยังประเทศที่มีอัตราภาษีต่ำ (Multilateral Convention to Implement Tax Treaty Related Measures to Prevent Base Erosion and Profit Shifting : MLI)
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า เมื่อวันที่ 9 กุมภาพันธ์ 2565 นายศรัณย์ เจริญสุวรรณ เอกอัครราชทูต ณ กรุงปารีส ในฐานะผู้แทนรัฐบาลไทย ได้เข้าร่วมพิธีลงนามอนุสัญญาพหุภาคีเพื่อดำเนินมาตรการเกี่ยวกับอนุสัญญาเพื่อการเว้นการเก็บภาษีซ้อนในการป้องกันการกัดกร่อนฐานภาษีและโอนกำไรไปยังประเทศที่มีอัตราภาษีต่ำ (Multilateral Convention to Implement Tax Treaty Related Measures to Prevent Base Erosion and Profit Shifting : MLI) ณ สำนักงานใหญ่ OECD กรุงปารีส สาธารณรัฐฝรั่งเศส โดยมี Mr. Yoshiki Takeuchi รองเลขาธิการ OECD เป็นประธานพิธีลงนามดังกล่าว
อนุสัญญาพหุภาคีฯ MLI เป็นเครื่องมือภายใต้กรอบความร่วมมือของ OECD ว่าด้วยการป้องกันการกัดกร่อนฐานภาษีและโอนกำไรไปยังประเทศที่มีอัตราภาษีต่ำ (Base Erosion and Profit Shifting Project: BEPS) ที่กำหนดขึ้นเพื่อแก้ไขอนุสัญญาภาษีซ้อนในระดับพหุภาคีโดยการนำมาตรการป้องกันการแสวงประโยชน์จากอนุสัญญาภาษีซ้อนโดยมิชอบมาบรรจุไว้ให้เป็นรูปธรรมในอนุสัญญาภาษีซ้อนเพื่อป้องกันการหลบเลี่ยงภาษีของบริษัทข้ามชาติ
การเข้าร่วมเป็นภาคีในอนุสัญญาพหุภาคีฯ MLI เป็นการดำเนินการตามมติคณะรัฐมนตรีเมื่อวันที่ 28 ธันวาคม 2564 ที่ได้เห็นชอบและอนุมัติตามที่กระทรวงการคลังโดยกรมสรรพากรเสนอ ซึ่งนับเป็นการยืนยันความมุ่งมั่นของประเทศไทยที่จะร่วมมือกับนานาประเทศในการส่งเสริมหลักธรรมาภิบาลเพื่อยกระดับและเพิ่มประสิทธิภาพการป้องกันการกัดกร่อนฐานภาษีและโอนกำไรไปยังประเทศที่มีอัตราภาษีต่ำ อีกทั้งเป็นปัจจัยบวกที่เพิ่มโอกาสให้ประเทศไทยโดยกรมสรรพากรสามารถแก้ไขอนุสัญญาภาษีซ้อนที่ได้ทำไว้กับต่างประเทศได้หลายฉบับในคราวเดียวกัน ซึ่งจะเป็นการยกระดับมาตรฐานการป้องกันการหลบเลี่ยงภาษีระหว่างประเทศภายใต้อนุสัญญาเพื่อการเว้นการเก็บภาษีซ้อนอีกด้วย
กรมสรรพากร
โทร. RD Intelligence Center 1161
วันเสาร์ที่ 28 สิงหาคม 2564
กระทรวงยุติธรรม โดยกรมบังคับคดี ช่วยไกล่เกลี่ยลูกหนี้กยศ. สำเร็จ 119 เรื่อง หลังประชาชนเจอวิกฤตโควิด-19
กระทรวงยุติธรรม โดยกรมบังคับคดี ช่วยไกล่เกลี่ยลูกหนี้กยศ. สำเร็จ 119 เรื่อง หลังประชาชนเจอวิกฤตโควิด-19 พร้อมเชิญชวนผู้ที่ยังเดือดร้อนรีบยื่นคำร้องขอไกล่เกลี่ยผ่านทางออนไลน์-สนง.บังคับคดีทั่วประเทศ ก่อนหมดกำหนด 30 กันยายนนี้
นางอรัญญา ทองน้ำตะโก อธิบดีกรมบังคับคดี เปิดเผยว่า นายสมศักดิ์ เทพสุทิน รัฐมนตรีว่าการกระทรวงยุติธรรม ตระหนักถึงสถานการณ์โควิดระบาดในขณะนี้ ซึ่งส่งผลให้ภาวะเศรษฐกิจถดถอยตามไปด้วยอย่างหลีกเลี่ยงไม่ได้ อีกทั้งยังกระทบบริษัท ร้านค้า โรงงานอุตสาหกรรม การผลิตและการส่งออกสินค้าลดลง มีการเลิกจ้างเพิ่มมากขึ้นและประชาชนบางส่วนว่างงาน รวมไปถึงผู้กู้ยืมเงินเพื่อการศึกษา เมื่อจบการศึกษาแล้วยังไม่สามารถหางานทำได้ก็เท่ากับไม่สามารถชำระหนี้ได้ตามสัญญาจึงเกิดปัญหาชำระหนี้ไม่ได้ตามกำหนด ซึ่งเกิดหนี้สินครัวเรือน หนี้บัตรเครดิต และหนี้กองทุนเงินให้กู้ยืมเพื่อการศึกษา (กยศ.) ที่เข้าสู่กระบวนการบังคับคดีมากขึ้น จึงมีนโยบายให้กรมบังคับคดี จัดโครงการช่วยเหลือประชาชนที่กำลังเดือดร้อนผ่านโครงการ “บังคับคดีร่วมใจช่วยเหลือลูกหนี้กองทุนเงินให้กู้ยืมเพื่อการศึกษา (กยศ.) หลังคำพิพากษา” ระหว่างวันที่ 1 กรกฎาคม – 15 กันยายน 2564 ณ ศูนย์ไกล่เกลี่ยข้อพิพาท กรมบังคับคดี และสำนักงานบังคับคดีจังหวัด , สาขาทั่วประเทศ รวมจำนวน 116 แห่ง โดยผลจากการจัดโครงการดังกล่าวช่วงวันที่ 1 กรกฎาคม - 23 สิงหาคม 2564 ที่ผานมา กรมบังคับคดีสามารถไกล่เกลี่ยช่วยสำเร็จ 119 เรื่อง ทุนทรัพย์ 13,903,608.34 บาท
“เรายินดีและพร้อมช่วยเหลือประชาชนที่ต้องเจอวิกฤตถาโถมเข้าใส่ และเพื่อให้เป็นไปตามนโยบายของรมว.ในการเยียวยา ผลจากการจัดโครงการเป็นตัวชี้วัดให้เห็นว่าเราช่วยไกล่เกลี่ยได้เป็นที่น่าพอใจ ทำให้หลายคนที่กำลังเดือดร้อนไม่ต้องประสบปัญหาหนี้สินอีกต่อไป จึงอยากเชิญชวนลูกหนี้ กยศ. ที่ศาลมีคำพิพากษาแล้ว และอยู่ระหว่างการบังคับคดีให้รีบเข้าร่วมการไกล่เกลี่ยภายในวันที่ 30 กันยายน 64 นี้ ยื่นคำร้องขอไกล่เกลี่ยข้อพิพาทผ่านออนไลน์ทางเว็บไซต์กรมบังคับคดี www.led.go.th หรือผ่านแอปพลิเคชัน Session call สอบถามรายละเอียดเพิ่มเติมได้ที่ศูนย์ไกล่เกลี่ยข้อพิพาท กรมบังคับคดี โทร 02 881-4840 , 02 887-5072 หรือ สายด่วนกรมบังคับคดี 1111 กด 79 และสำนักงานบังคับคดีทั่วประเทศ” นางอรัญญา ระบุ
วันพุธที่ 18 สิงหาคม 2564
เปิด รพ.สนาม – ศูนย์พักคอยฯ แห่งใหม่ใน กทม. เพิ่มศักยภาพดูแลผู้ป่วยโควิด
....
มาแล้ว อีกหนึ่ง รพ.สนาม ณ โครงการเดอะบาซาร์ รัชดาภิเษก กทม. ที่ได้เพิ่มศักยภาพในการรักษาผู้ป่วยโรคโควิด-19 โดยการติดตั้งเครื่องช่วยหายใจและเครื่องกรองอากาศ จำนวน 350 เตียง พร้อมรับผู้ป่วยกลุ่มสีเหลืองจาก Hospitel และจากระบบประสานหาเตียงใน กทม. และปริมณฑล
.
และล่าสุด กทม. ได้เปิดศูนย์พักคอยเพื่อส่งต่อ (Community Isolation: CI) เพิ่มอีก 1 แห่ง ณ โรงซ่อมบำรุงรถไฟสถานีกลางบางซื่อ เขตจตุจักร เพื่อรองรับผู้ป่วยโควิดกลุ่มสีเขียวที่ยังไม่มีอาการ จำนวน 400 เตียง ส่งผลให้ขณะนี้ กทม. ได้จัดตั้งศูนย์พักคอยฯ แล้วกว่า 69 แห่ง และสามารถรองรับผู้ป่วยได้ถึง 9,190 เตียง (ข้อมูล ณ วันที่ 16 ส.ค. 64)
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 11 พฤษภาคม 2565
สำนักงานสลากฯ ชี้แจงวิธีการจำหน่ายสลากผ่านแพลตฟอร์ม "สลากดิจิทัล" หลังปิดรับสมัคร
หลังจากที่ปิดรับสมัครตัวแทนจำหน่ายสลากกินแบ่งรัฐบาลผ่านแพลตฟอร์มจำหน่ายสลากกินแบ่งรัฐบาลหรือสลากดิจิทัลไปวานนี้ มีผู้สนใจสมัครเข้าร่วมโครงการเป็นตัวแทนจำหน่ายสลากดิจิทัล จำนวน 4,802 รายแบ่งเป็นผู้ซื้อจองล่วงหน้า 4,676 ราย และตัวแทนจำหน่าย 126 ราย
วันนี้ (11 พฤษภาคม 2565) เวลา 10.00 น. นายลวรณ แสงสนิท ประธานกรรมการสลากกินแบ่งรัฐบาล เปิดเผยว่า หลังจากที่ปิดรับสมัครตัวแทนจำหน่ายสลากกินแบ่งรัฐบาลผ่านแพลตฟอร์มจำหน่ายสลากกินแบ่งรัฐบาลหรือสลากดิจิทัลไปเมื่อวานนี้ มีผู้สนใจสมัครเข้าร่วมโครงการเป็นตัวแทนจำหน่ายสลากดิจิทัล จำนวน 4,802 รายแบ่งเป็นผู้ซื้อจองล่วงหน้า 4,676 ราย และตัวแทนจำหน่าย 126 ราย และจะเปิดการจำหน่ายได้ตั้งแต่งวดวันที่ 16 มิถุนายน นี้ สำนักงานฯ จึงได้มีประกาศสำนักงานสลากกินแบ่งรัฐบาล เรื่อง วิธีการจำหน่ายสลากกินแบ่งรัฐบาล ผ่านแพลตฟอร์มจำหน่ายสลากกินแบ่งรัฐบาล หรือ สลากดิจิทัล (Digital Lottery) ลงวันที่ 10 พฤษภาคม 2565 ขึ้น เพื่อใช้เป็นแนวทางการจำหน่ายสำหรับตัวแทนจำหน่ายและการซื้อสลากของผู้ซื้อสลากดิจิทัลให้เกิดความชัดเจนในการปฏิบัติ
ประธานกรรมการสลากกินแบ่งรัฐบาล กล่าวต่อไปอีกว่า ประกาศดังกล่าว ได้ระบุถึงรายละเอียดการเปิดให้ซื้อขายสลากดิจิทัลบนแพลตฟอร์มในแต่ละงวด ทุกวันจะเปิดตั้งแต่ เวลา 06.00 น. – 23.00 น. และในวันออกรางวัลจะเปิดให้ซื้อขายตั้งแต่เวลา 06.00 น. – 14.00 น. โดยตัวแทนจำหน่ายสลากดิจิทัลต้องเป็นผู้ลงทะเบียนแอปพลิเคชันถุงเงินและแอปพลิเคชันเป๋าตัง รวมถึงชำระค่าสลากกินแบ่งรัฐบาลที่จัดพิมพ์โดยสำนักงานฯ และสำนักงานฯส่งมอบสลากดังกล่าวให้สำนักงานเพื่อสแกนเป็นรูปภาพสลากและข้อมูลสลาก ก่อนนำเข้าเป็นข้อมูลอิเล็กทรอนิกส์ในแพลตฟอร์ม สำหรับผู้ซื้อต้องมีอายุไม่ต่ำกว่า 20 ปีบริบูรณ์ และจะต้องลงทะเบียนผ่านแอปพลิเคชันเป๋าตังและทำการพิสูจน์ตัวตนตามที่แอปพลิเคชันกำหนดไว้ โดยสามารถค้นหาสลากดิจิทัลในแอปพลิเคชันเป๋าตังได้ 2 วิธี คือการค้นหาด้วยตัวเลขที่ต้องการ และการค้นหาจากร้านค้าที่จำหน่าย เมื่อเลือกสลากที่ต้องการซื้อเรียบร้อยแล้ว จะต้องชำระเงินค่าสลากที่เลือกภายในระยะเวลาที่กำหนด เมื่อชำระค่าสลากเรียบร้อยแล้ว กรรมสิทธิ์ในสลากจะตกเป็นของผู้ซื้อทันที จะไม่สามารถนำไปซื้อ-ขายได้อีก ส่วนสลากที่ไม่ถูกรางวัลในแต่ละงวด หากประสงค์ที่จะรับสลากให้ติดต่อรับได้ที่สำนักงานฯ ภายในก่อนวันออกรางวัลของงวดถัดไป
นายลวรณ แสงสนิท กล่าวในตอนท้ายว่า โครงการจำหน่ายสลากฯ ผ่านแพลตฟอร์มจำหน่ายสลากกินแบ่งรัฐบาลหรือสลากดิจิทัล นี้ เป็นหนึ่งในมาตรการที่สำนักงานสลากฯ มุ่งหมายจะใช้ในการแก้ไขปัญหาสลากเกินราคา ซึ่งจะเริ่มจำหน่ายตั้งแต่วันที่ 2 มิถุนายน 2565 เป็นต้นไป จึงขอความร่วมมือจากประชาชนผู้ซื้อสลากทุกท่านไม่ซื้อสลากเกินราคา เพื่อรักษาสิทธิ์ทั้งผู้ซื้อและผู้ขาย
วันพุธที่ 5 มกราคม 2565
สธ. แนะผู้ที่ฉีดวัคซีนเข็ม 2 ก่อน พ.ย. 64 รีบรับบูสเตอร์โดส ป้องกันสายพันธุ์โอมิครอน
.....
นพ.โอภาส การย์กวินพงศ์ อธิบดีกรมควบคุมโรค เผยถึงสถานการณ์โรคโควิด-19 ทั่วโลกได้รับรายงานผู้ติดเชื้อรายใหม่เกิน 1 ล้านคน สายพันธุ์ที่ระบาดใหญ่ คือ เดลต้า และโอมิครอน ซึ่งประเทศไทยได้ระงับการตรวจหาเชื้อแบบ Test&Go จึงช่วยชะลอผู้ติดเชื้อเดินทางเข้ามาในประเทศไทย สอดคล้องกับแนวโน้มของโรคที่ลดน้อยลงเพราะการฉีดวัคซีนให้กับคนในประเทศ
.
เดือน ม.ค. 65 ถือเป็นเดือนแรกของการรับมือโควิด-19 เข้าปีที่ 3 สิ่งที่คาดหวังในปีนี้ คือ การปรับระบบให้กลายเป็นโรคประจำถิ่น ด้วย 3 ปัจจัยหลัก
1. เชื้ออ่อนลง ไม่ทำให้คนที่ติดเชื้อถึงขั้นเสียชีวิต แต่แพร่กระจายได้มากขึ้น ซึ่งตรงกับสายพันธุ์โอมิครอน
2. ประชากรมีภูมิคุ้มกันมากขึ้นจากการฉีดวัคซีน
3. การจัดการสิ่งแวดล้อม ลดความเสี่ยง การรักษาดีขึ้น ทำให้ระบบสาธารณสุขรองรับได้และมียามากขึ้น
.
ขณะเดียวกัน ยังเน้นย้ำผู้ที่ฉีดวัคซีนโควิด-19 ครบ 2 เข็มแล้ว ก่อนวันที่ 1 พ.ย. 64 ให้ไปรับการฉีดวัคซีนบูสเตอร์หรือเข็ม 3 ได้ที่สถานพยาบาลใกล้บ้าน ส่วนบุคลากรทางการแพทย์และเจ้าหน้าที่ด่านหน้า ประชาชนกลุ่มเสี่ยง ที่ฉีดเข็ม 3 แล้วเกิน 3 เดือน ให้เข้ารับเข็ม 4 ได้ เพื่อสร้างภูมิคุ้มกันรองรับการระบาดของสายพันธุ์โอมิครอน
#ไทยคู่ฟ้า#ร่วมต้านโควิด19
-------------------
วันจันทร์ที่ 3 มกราคม 2565
​โฆษกรัฐบาล เผย “นายกฯ” เน้นย้ำขอให้กิจการ/ประชาชน ตรวจด้วย ATK  เพื่อคัดกรองตนเอง เตรียมแผนรองรับการเปิดการทำงานปกติวันแรก พรุ่งนี้ 4 ม.ค. 65
​โฆษกรัฐบาล เผย “นายกฯ” เน้นย้ำขอให้กิจการ/ประชาชน ตรวจด้วย ATK  เพื่อคัดกรองตนเอง เตรียมแผนรองรับการเปิดการทำงานปกติวันแรก พรุ่งนี้ 4 ม.ค. 65
วันนี้ 3 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอความร่วมมือภาครัฐ-เอกชน ร่วมกันควบคุมการแพร่ระบาดโควิด-19 ในวันพรุ่งนี้ สถานที่ราชการ ธนาคาร สถาบันการเงิน  กิจการธุรกิจต่าง ๆจะเปิดให้บริการเป็นวันแรก ขอความร่วมมือให้ทุกสถานประกอบการทุกประเภท หน่วยงานภาครัฐ ภาคเอกชน โรงเรียน สถานที่มีการรวมกลุ่ม ทำการตรวจหรือสุ่มตรวจหาเชื้อโควิด-19 ด้วย ATK เมื่อกลับเข้ามาปฏิบัติงาน หากพบผลเป็นบวก (Positive) ให้แจ้งเจ้าพนักงานควบคุมโรคติดต่อในพื้นที่ทันที
สำหรับรายงานยอดผู้ติดเชื้อโควิด-19 วันที่ 3 มกราคม 2565 พบ ยอดผู้ติดเชื้อโควิด-19 รวม 2,927 ราย จำแนกเป็น ผู้ติดเชื้อใหม่ 2,906 ราย ผู้ป่วยภายในเรือนจำ/ที่ต้องขัง 21 ราย ผู้ป่วยสะสม 2,203,622 ราย (ตั้งแต่ 1 เมษายน) หายป่วยกลับบ้าน 2,903 ราย หายป่วยสะสม 2,150,207 ราย (ตั้งแต่ 1 เมษายน) ผู้ป่วยกำลังรักษา 33,114 ราย และเสียชีวิตเพิ่ม 18 ราย
โฆษกรัฐบาลกล่าวเพิ่มเติมว่า นายกรัฐมนตรีเน้นย้ำทุกภาคส่วนที่เกี่ยวข้องติดตาม ประเมินสถานการณ์การแพร่ระบาดหลังเทศกาลส่งท้ายปีเก่าต้อนรับปีใหม่อย่างใกล้ชิด เตรียมแผนการรองรับล่วงหน้า ให้สามารถรับมือได้อย่างทันท่วงที สำหรับผู้ที่คิดว่าตนเองมีความเสี่ยงสูง ขอให้ปฏิบัติตามมาตรการป้องกัน กักตัว ตรวจ ATK เพื่อลดการติดเชื้อภายในครอบครัว รวมทั้งลดการแพร่ระบาดเชื้อโควิด-19 ออกไปสู่ผู้อื่นด้วย
……………….
วันพุธที่ 6 กรกฎาคม 2565
ดีอีเอส คัดสรรองค์กรคุณธรรมต้นแบบ ดีป้า-NT ได้คะแนนประเมินสูงสุด
ดีอีเอส คัดสรรองค์กรคุณธรรมต้นแบบ ดีป้า-NT ได้คะแนนประเมินสูงสุด
เมื่อวันที่ 6 กรกฎาคม 2565 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม เป็นประธานการประชุมคณะอนุกรรมการส่งเสริมคุณธรรม กระทรวงดิจิทัลเพื่อเศรษฐกิจและสังคม ครั้งที่ 1/2565 ณ ห้องประชุม 801 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม และผ่านการประชุมออนไลน์ ซึ่งที่ประชุมได้พิจารณาวาระที่น่าสนใจ อาทิ เรื่องการประเมินองค์กรคุณธรรม ของกระทรวงดิจิทัลเพื่อเศรษฐกิจและสังคม และการคัดเลือกองค์กรคุณธรรมต้นแบบที่มีความโดดเด่น จำนวน 1 องค์กร ทั้งนี้ องค์กรภายในสังกัดได้มีการประเมินองค์กรคุณธรรม โดยประเมินตนเองตามเกณฑ์การประเมินคุณธรรม 3 ระดับ ได้แก่ 1) ระดับองค์กรส่งเสริมคุณธรรม 2) ระดับองค์กรคุณธรรม และ 3) ระดับองค์กรคุณธรรมต้นแบบ ซึ่งในที่ประชุมได้พิจารณาผลการประเมินตนเองของหน่วยงานในสังกัด จำนวน 8 องค์กร โดยมี สำนักงานส่งเสริมเศรษฐกิจดิจิทัล (ดีป้า) และบริษัท โทรคมนาคมแห่งชาติ หรือ NT ได้คะแนนนำสูงสุด ซึ่งทั้ง 2 องค์กร จะเข้าสู่เกณฑ์การคัดเลือกองค์กรคุณธรรมต้นแบบที่มีความโดดเด่นจำนวน 1 องค์กร ต่อไป และองค์กรอื่นๆ ซึ่งมีคะแนนรองลงมาเป็นระดับองค์กรคุณธรรม ได้แก่ สำนักงานปลัดกระทรวงดิจิทัลเพื่อเศรษฐกิจและสังคม สำนักงานสถิติแห่งชาติ และบริษัท ไปรษณีย์ไทย จำกัด
นอกจากนี้ ปลัดกระทรวงดิจิทัลเพื่อเศรษฐกิจและสังคม ยังได้มอบนโยบายให้หน่วยงานในสังกัดดำเนินการขับเคลื่อนคุณธรรมภายในหน่วยงานให้เป็นรูปธรรมสอดคล้องกับคุณธรรม 4 ประการ คือ พอเพียง วินัย สุจริต จิตอาสา โดยเริ่มจากสิ่งเล็กๆ ที่ระเบิดจากข้างใน โดยบุคลากรในองค์กรร่วมกันกำหนดคุณธรรมเป้าหมาย “ปัญหาที่อยากแก้” และ “ความดีที่อยากทำ”
*********************
วันพุธที่ 22 กันยายน 2564
รองปลัด กษ. เป็นประธานการประชุมคณะอนุกรรมการกำหนดหลักเกณฑ์และจำนวนเงินค่าขนย้าย (ที่ดินไม่มีเอกสารสิทธิ)
รองปลัด กษ. เป็นประธานการประชุมคณะอนุกรรมการกำหนดหลักเกณฑ์และจำนวนเงินค่าขนย้าย (ที่ดินไม่มีเอกสารสิทธิ) โครงการอ่างเก็บน้ำห้วยสะพงน้อย อ.บุณฑริก จ.อุบลราชธานี
(วันที่ 22 ก.ย. 64) นายประยูร อินสกุล รองปลัดกระทรวงเกษตรและสหกรณ์ เป็นประธานการประชุมคณะอนุกรรมการกำหนดหลักเกณฑ์และจำนวนเงินค่าขนย้าย (ที่ดินไม่มีเอกสารสิทธิ) โครงการอ่างเก็บน้ำห้วยสะพงน้อย อำเภอบุณฑริก จังหวัดอุบลราชธานี ครั้งที่ 1/2564 ผ่านระบบออนไลน์ (VDO Conference) โดยมีสาระสำคัญในการประชุม คือ 1) รับทราบคำสั่งคณะกรรมการร่วมระหว่างภาคราชการและผู้แทนเกษตรกรที่ได้รับผลกระทบจากการดำเนินงานโครงการของรัฐ ที่ 1/2564 ลงวันที่ 1 กันยายน 2564 เรื่อง แต่งตั้งคณะอนุกรรมการกำหนดหลักเกณฑ์ และจำนวนเงินค่าขนย้าย (ที่ดินไม่มีเอกสารสิทธิ) โครงการอ่างเก็บน้ำห้วยสะพงน้อย อำเภอบุณฑริก จังหวัดอุบลราชธานี 2) รับทราบข้อมูลโครงการและการกำหนดราคาค่าขนย้าย (ที่ดินไม่มีเอกสารสิทธิ) โครงการอ่างเก็บน้ำห้วยสะพงน้อย อำเภอบุณฑริก จังหวัดอุบลราชธานี ที่ผ่านมา และ 3) การพิจารณาหลักเกณฑ์และราคาค่าขนย้าย (ที่ดินไม่มีเอกสารสิทธิ) โครงการอ่างเก็บน้ำห้วยสะพงน้อย อำเภอบุณฑริก จังหวัดอุบลราชธานี
วันเสาร์ที่ 22 มกราคม 2565
​โฆษกรัฐบาลขอบคุณกำลังใจจากคนไทย หนุน "พล.อ.ประยุทธ์" มุ่งแก้ไขปัญหาบ้านเมืองและช่วยเหลือประชาชน ลั่นยึดประโยชน์ประเทศสูงสุด ไม่สนเกมการเมือง
​โฆษกรัฐบาลขอบคุณกำลังใจจากคนไทย หนุน "พล.อ.ประยุทธ์" มุ่งแก้ไขปัญหาบ้านเมืองและช่วยเหลือประชาชน ลั่นยึดประโยชน์ประเทศสูงสุด ไม่สนเกมการเมือง
วันที่ 22มกราคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม มุ่งทำงานเพื่อประเทศชาติและประชาชน โดยขณะนี้ปัญหาเร่งด่วนที่ท่านให้ความสำคัญอย่างมากคือ การแก้ไขปัญหาสถานการณ์โควิด-19 ปัญหาคุณภาพชีวิตของประชาชน และปัญหาราคาสินค้า ซึ่งทุกวันท่านนายกฯ ได้สั่งการให้หน่วยงานที่เกี่ยวข้องเร่งเช้าไปแก้ไขปัญหา ดังนั้น นายกฯ จึงไม่อยากจะมาเสียเวลากับเกมการเมือง ทั้งนี้ นายกฯ ยืนยันมาตลอดว่าไม่ได้ยึดติดกับอำนาจ ท่านมีแต่ความห่วงใย และตั้งใจเข้ามาพัฒนาประเทศเพื่อประโยชน์สูงสุดของประชาชน เชื่อว่าประชาชนเองก็เข้าใจดี ที่ผ่านมาจึงเห็นประชาชนให้กำลังใจท่านนายกฯ มากมาย ต้องขอขอบคุณกำลังใจจากคนไทยทุกคนด้วย
นายธนกร กล่าวอีกว่า ที่ผ่านมานายกฯ ตั้งใจทำงานจนสามารถแก้ไขปัญหาของประเทศได้ในหลายเรื่อง และยังวางแนวทางการบริหารประเทศต่อไปข้างหน้าตามบริบทโลกที่เปลี่ยนแปลง เพื่อวางโครงสร้างรากฐานที่ดีของประเทศในอนาคต นอกจากนี้ ยังสั่งการให้หน่วยงานที่เกี่ยวข้องติดตามสถานการณ์ที่จะกระทบต่อคุณภาพชีวิตประชาชนอย่างใกล้ชิดและต่อเนื่อง โดยในด้านระบบสาธารณสุขของไทยนั้น จากการประเมินยังคงอยู่ในระดับที่น่าพอใจ ซึ่งท่านนายกฯ ได้กำชับด้วยว่า ให้ดูแลพี่น้องประชาชนอย่างดีที่สุด และถ้าเป็นไปได้ก็ไม่อยากจะให้มีผู้เสียชีวิตแม้แต่คนเดียว ดังนั้น จึงจำเป็นต้องดูหลายๆ มาตรการควบคู่กันไป ทั้งมาตรการผ่อนคลาย การเปิดรับนักท่องเที่ยว และมาตรการทางเศรษฐกิจ อย่างไรก็ตาม ไม่อยากให้มีการนำไปตีความในทางที่ผิด เพราะอาจจะทำให้การแก้ปัญหานั้นยากยิ่งขึ้นได้
"นายกฯ บริหารประเทศโดยดูสถานการณ์ของโลกควบคู่ไปด้วย ดังนั้น รัฐบาลภายใต้การนำของท่านนายกฯ จึงพร้อมดำเนินการแก้ไขสิ่งต่างๆ ให้สอดคล้องกับสถานการณ์ และพร้อมรับฟังความคิดเห็นจากภาคส่วนต่างๆ โดยนายกฯ ได้รับรายงานและรับฟังปัญหาของพี่น้องประชาชนอยู่ทุกวัน ซึ่งนายกฯ ย้ำเสมอว่า ขณะนี้เป็นเวลาที่ทุกคนควรร่วมมือกันในการแก้ไขปัญหา และอย่านำการเมืองมาเกี่ยวพันในทุกเรื่อง"นายธนกร กล่าว
วันพุธที่ 28 กรกฎาคม 2564
“เฉลิมชัย” พอใจตัวเลขส่งออกสินค้าเกษตรเติบโตสูงสุดในรอบ 10 ปี ผลไม้ครองแชมป์ขยายตัวสูงสุด 185% สั่งเร่งเครื่องปฏิรูปข้าวครบวงจรหวังทวงแชมป์คืน พร้อมปรับกลยุทธ์แก้ปัญหา “มังคุด” ฝ่า
“เฉลิมชัย” พอใจตัวเลขส่งออกสินค้าเกษตรเติบโตสูงสุดในรอบ 10 ปี ผลไม้ครองแชมป์ขยายตัวสูงสุด 185%
สั่งเร่งเครื่องปฏิรูปข้าวครบวงจรหวังทวงแชมป์คืน พร้อมปรับกลยุทธ์แก้ปัญหา “มังคุด” ฝ่าวิกฤตโควิด19
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ แถลงวันนี้ (28 ก.ค.) ว่า ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ แสดงความพอใจที่สินค้าเกษตรมีส่วนช่วยเศรษฐกิจสามารถสร้างรายได้เข้าประเทศในเดือนมิถุนายน 71,473.5 ล้านบาท โดยมีอัตราการขยายตัวสูงถึง 59.8% นับเป็นอัตราการขยายตัวสูงสุดในรอบ 10 ปี และเป็นการขยายตัว 9 เดือนต่อเนื่อง โดยผลไม้ครองแชมป์การส่งออกที่อัตราเติบโตสูงสุดถึง 185.10% โดยราชาแห่งผลไม้ คือ ทุเรียน ขยายตัว 172% และราชินีแห่งผลไม้ คือ มังคุด ขยายตัว 488.26% เป็นการทำลายสถิติการส่งออกในอดีตที่ผ่านมา ตามมาด้วย การส่งออกยางพาราขยายตัว 111.9% มันสำปะหลังขยายตัว 81.5 %
สำหรับการส่งออกข้าวที่มีตัวเลขติดลบทั้งปริมาณและมูลค่านั้น รัฐมนตรีเกษตรฯ ถือเป็นวาระเร่งด่วนในการแก้ปัญหาและได้สั่งการให้กระทรวงเกษตรฯ เร่งปฏิรูปข้าวแบบครบวงจรเพื่อสร้างศักยภาพใหม่ หวังที่จะทวงแชมป์กลับคืนมาโดยใช้ “5 ยุทธศาสตร์ปฏิรูปเกษตร4.0” เป็นหัวใจของการพัฒนาโดยนำเทคโนโลยีและนวัตกรรมใหม่ ๆ มาสร้างการเปลี่ยนแปลงตั้งแต่การผลิต การแปรรูปและการตลาดภายใต้ยุทธศาสตร์ตลาดนำการผลิต โดยบูรณาการความร่วมมืออย่างใกล้ชิดกับกระทรวงพาณิชย์ สมาคมชาวนาและทุกภาคีภาคส่วน
นอกจากนี้ยังสั่งการให้คณะกรรมการบริหารจัดการผลไม้ (Fruit Board) ปรับแผนกลยุทธ์รับมือกับผลกระทบจากโควิด19 โดยเฉพาะลำไยภาคเหนือและผลไม้ภาคใต้ช่วงฤดูพีคสูงสุดในเดือนกรกฎาคมและสิงหาคม ซึ่งเริ่มเห็นผลกระทบจากมาตรการโควิด19รุนแรงมากขึ้น เช่น มังคุดในภาคใต้ แม้ความต้องการของตลาดยังสูงอยู่ แต่กลไกการค้าและการขนส่งเพื่อส่งออกติดขัดอย่างมาก ทำให้การนำมังคุดจากสวนไปสู่ตลาดจีนซึ่งเป็นตลาดใหญ่ที่สุดเกิดปัญหาตั้งแต่กลางเดือนกรกฎาคมเป็นต้นมา และให้ฟรุ้ทบอร์ดออก 7มาตรการเพิ่มเติมเพื่อเร่งแก้ไขปัญหาโดยด่วน
นายอลงกรณ์ กล่าวต่อไปว่า ระหว่างวันที่ 28 – 29 กรกฎาคมนี้ นายสินิตย์ เลิศไกร รัฐมนตรีช่วยว่าการกระทรวงพาณิชย์ และนายอลงกรณ์ พลบุตร ที่ปรึกษารัฐมนตรีเกษตรฯ ในฐานะประธานการประชุมคณะกรรมการบริหารจัดการผลไม้ (ฟรุ้ทบอร์ด) และคณะได้ลงพื้นที่จังหวัดชุมพร สุราษฎร์ธานี และนครศรีธรรมราช เพื่อเร่งรัดการแก้ไขปัญหามังคุดราคาตกต่ำตามข้อสั่งการของนายจุรินทร์ ลักษณวิศิษฏ์ รองนายกรัฐมนตรีและรัฐมนตรีพาณิชย์ และดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์
สำหรับตัวเลขการส่งออกเดือนมิถุนายน 2564 มีมูลค่า 23,699.43 ล้านเหรียญสหรัฐฯ หรือ 738,135.34 ล้านบาท ขยายตัวสูงถึง 43.82% ถือเป็นการเติบโตสูงสุดในรอบ 11 ปี โดยมีสินค้าสำคัญที่มีอัตราการขยายตัวสูงสุด 5 อันดับแรก ได้แก่ 1. ผลไม้ขยายตัว 185.10% 2. อัญมณีและเครื่องประดับ ขยายตัว 90.48% 3. รถยนต์และอุปกรณ์ชิ้นส่วนยานยนต์ ขยายตัว 78.5% 4. เครื่องจักรกล ขยายตัว 73.13% และ 5. เคมีภัณฑ์ขยายตัว 59.82% ประการสำคัญคือ ตลาดหลักและตลาดรองมีอัตราการขยายตัวทุกตลาดโดยตลาดหลักขยายตัว 41.2% ประกอบด้วยจีน ญี่ปุ่น สหรัฐฯ สหภาพยุโรป CLMV อาเซียน เป็นต้น ส่วนตลาดรองขยายตัว 49.5% ได้แก่ เอเชียใต้ อินเดีย ศรีลังกา บังกลาเทศ ตลาดตะวันออกกลาง แอฟริกา ลาติน ออสเตรเลีย เป็นต้น
วันศุกร์ที่ 17 มิถุนายน 2565
พม. สดุดีผู้ให้แก่สังคม  มอบโล่ เข็มประกาศเกียรติคุณอาสาสมัครและองค์กรเพื่อสังคมดีเด่น ประจำปี 2564
พม. สดุดีผู้ให้แก่สังคม  มอบโล่ เข็มประกาศเกียรติคุณอาสาสมัครและองค์กรเพื่อสังคมดีเด่น ประจำปี 2564
วันนี้ (17 มิ.ย. 65) เวลา 11.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานในพิธีมอบโล่ เข็มประกาศเกียรติคุณแก่อาสาสมัครดีเด่นและองค์การที่มีกิจกรรมทางสังคมดีเด่น และเชิดชูเกียรติอาสาสมัครพัฒนาสังคมและความมั่นคงของมนุษย์ดีเด่น (อพม.) ประจำปี 2564 โดยมี นายอนุกูล ปีดแก้ว อธิบดีกรมพัฒนาสังคมและสวัสดิการ และแพทย์หญิงสุวณี รักธรรม รองประธานสมาคมสภาสังคมสงเคราะห์แห่งประเทศไทย ในพระบรมราชูปถัมภ์ คนที่ 2 กล่าวรายงาน ทั้งนี้ นางพัชรี อาระยะกุล ปลัดกระทรวง พม. คณะผู้บริหารกระทรวง พม. และสมาคมสภาสังคมสงเคราะห์ฯ และผู้รับโล่ เข็มประกาศเกียรติคุณ เข้าร่วมงาน ณ ห้องประชุมชั้น 2 กรมพัฒนาสังคมและสวัสดิการ กระทรวง พม. สะพานขาว กรุงเทพฯ
นายจุติ กล่าวว่า ด้วย วันที่ 21 ตุลาคมของทุกปี เป็นวันคล้ายวันพระราชสมภพสมเด็จพระศรีนครินทราบรมราชชนนี โดยคณะรัฐมนตรีได้มีมติเมื่อปี 2538 กำหนดให้วันที่ 21 ตุลาคมของทุกปี เป็นวันสังคมสงเคราะห์แห่งชาติและวันอาสาสมัครไทย ทั้งนี้ กระทรวงการพัฒนาสังคมและความมั่นคงของมนุษย์ (พม.) และสภาสังคมสงเคราะห์แห่งประเทศไทย ในพระบรมราชูปถัมภ์ ได้ร่วมกันจัดให้มีงานวันสังคมสงเคราะห์แห่งชาติและวันอาสาสมัครไทยเป็นประจำทุกปี เพื่อรำลึกในพระมหากรุณาธิคุณของสมเด็จพระศรีนครินทราบรมราชชนนี พร้อมทั้งเพื่อเผยแพร่พระเกียรติคุณและพระราชกรณียกิจด้านการจัดสวัสดิการสังคม สังคมสงเคราะห์ และการพัฒนาสังคม ตลอดจนเพื่อเป็นการประกาศเกียรติคุณและเป็นแบบอย่างแก่อาสาสมัครและองค์การที่มีกิจกรรมทางสังคมดีเด่น สำหรับวันนี้ จึงได้กำหนดจัดพิธีมอบโล่ เข็มประกาศเกียรติคุณแก่อาสาสมัครดีเด่นและองค์การที่มีกิจกรรมทางสังคมดีเด่น และเชิดชูเกียรติอาสาสมัครพัฒนาสังคมและความมั่นคงของมนุษย์ดีเด่น (อพม.) ประจำปี 2564 โดยมีผู้เข้ารับโล่และเข็มประกาศเกียรติคุณ รวมทั้งสิ้น 150 คน ประกอบด้วย 1) อาสาสมัครดีเด่น จำนวน 111 คน 2) องค์การที่มีกิจกรรมทางสังคมดีเด่น จำนวน 11 คน และ 3) อพม. ดีเด่น จำนวน 28 คน
นายจุติ กล่าวเพิ่มเติมว่า วันนี้ เป็นวันสดุดีผู้ให้แก่สังคม ซึ่งผู้ให้เป็นผู้ชนะความเห็นแก่ตัว ความเกลียดชัง ความท้อแท้ และความสิ้นหวัง วันนี้ ตนดีใจที่ได้เห็นผู้อาวุโสของสังคมยังกลับมาช่วยสังคมอย่างเสมอมาไม่ได้ขาด เป็นการถ่ายทอดมรดกของพฤติกรรมที่ดีๆ ของสังคมไทย และตนดีใจที่ได้เห็นเด็กรุ่นใหม่ทำหน้าที่ตรงนี้ สังคมยังมีความหวังกับคนรุ่นต่อไป ซึ่งสิ่งเล็กๆ ที่คนไทยทำให้ชาวโลกได้เห็นคือ คนไทยไม่ทิ้งกัน โดยบุคคลที่เป็นผู้ปิดทองหลังพระนั้นมีอยู่ทั่วประเทศ ดังนั้น วันนี้เรามาเผยให้โลกเห็นผู้ที่ปิดทองหลังพระว่ามีอยู่จริงและสังคมได้ประโยชน์ และถือว่าทุกท่านในวันนี้ เป็นตัวแทนของคนทั้งประเทศ 77 จังหวัดที่ได้มารับรางวัลนี้ ทั้งนี้ ขอแสดงความชื่นชมและประกาศเกียรติคุณแก่อาสาสมัครดีเด่นและองค์การที่มีกิจกรรมทางสังคมดีเด่น ที่ได้เสียสละแรงกายและแรงใจ ในการทำงานจิตอาสา เพื่อช่วยเหลือสังคม อุทิศตนเพื่อส่วนรวม มุ่งมั่นตั้งใจอำนวยประโยชน์สุขต่อประชาชนและสังคมมาโดยตลอด และหวังเป็นอย่างยิ่งว่า การปฏิบัติงานเพื่อสังคมของทุกท่านจะเป็นแรงผลักดันและเป็นแบบอย่างที่น่าภาคภูมิใจให้ทุกภาคส่วนเข้ามาเป็นพลังที่ยิ่งใหญ่เพื่อร่วมกันพัฒนาประเทศต่อไป
วันจันทร์ที่ 30 พฤษภาคม 2565
ความสัมพันธ์ไทยกับสาธารณรัฐเช็กคืบหน้าเป็นรูปธรรมด้านความร่วมมือทางการทหารและอุตสาหกรรมป้องกันประเทศ
วันศุกร์ ที่27 พ.ค.65 พล.อ.ชัยชาญ ช้างมงคล รมช.กห.ให้การต้อนรับ นาย Marek Libricky (มาเร็ก ลิบชีตซกี) ออท. สาธารณรัฐเช็ก/ไทยในโอกาสเข้าเยี่ยมอำลา
โดยทั้งสองฝ่าย หารือร่วมกันในการยกระดับความสัมพันธ์ทางการทหาร และการแลกเปลี่ยนข่าวสาร ด้านความมั่นคงรวมทั้งการติดต่อสื่อสารระหว่างกันและความร่วมมือด้านอุตสาหกรรมป้องกันประเทศ
รมช.กห กล่าวต้อนรับและ ชื่นชมความสัมพันธ์อันดีและราบรื่นระหว่างไทยเช็ก ตั้งแต่มีการสถาปนาความสัมพันธ์ซึ่งจะครบรอบ 50 ปีในปี 2567 ทั้งในด้านการเมือง การค้าการลงทุนการท่องเที่ยว ด้านการศึกษา การสาธารณสุขและอุตสาหกรรมป้องกันประเทศ ซึ่งอุตสาหกรรมป้องกันประเทศนี้ถือเป็นอุตสาหกรรมเป้าหมายของไทย ซึ่งจะได้มีการแลกเปลี่ยนความรู้ งานวิจัยและพัฒนาอุตสาหกรรมดังกล่าวร่วมกัน
ทาง ออท. สาธารณรัฐเช็ก/ไทยได้ขอบคุณในการต้อนรับอย่างเป็นกันเอง และขอบคุณความไว้เนื้อเชื่อใจที่ไทยมีให้กับสาธารณรัฐเช็กเสมอมา และในช่วง2-3ปีมานี้สามารถขยายความร่วมมือในด้านต่างๆได้มากขึ้น และมีการพบปะกันระหว่างนายกรัฐมนตรีของไทยกับประธานาธิบดีของเช็ก ซึ่งเป็นการสร้างความไว้ใจซึ่งกันอันจะนำมาซึ่งการขยายความร่วมมือที่มีอยู่ให้กว้างขวางมากขึ้น และขอขอบคุณความริเริ่มของไทยในด้านอุตสาหกรรมป้องกันประเทศ ในความร่วมมือในด้านต่างๆ ที่มีความก้าวหน้าเป็นรูปธรรมทั้งในส่วนรัฐต่อรัฐ และการส่งเสริมการลงทุนของภาคเอกชน นอกจากนี้ยังจะมีความร่วมมือที่จะเกิดขึ้นในอนาคต ทั้งกิจการด้านอวกาศ อาหาร โรคระบาด ซึ่งเช็กให้ความสำคัญกับไทยเพราะเห็นว่าไทยมีความเชี่ยวชาญในเรื่องดังกล่าว อาทิ ทางอาหารและโรคระบาด ซึ่งข้อตกลงความร่วมมือที่มีอยู่ระหว่าง2ประเทศถือว่ามีประโยชน์มากในการที่จะสามารถขยายความร่วมมือให้มากขึ้นโดยเฉพาะทางด้านการทหาร
#สำนักงานปลัดกระทรวงกลาโหม #กองบัญชาการกองทัพไทย #กองทัพบก #กองทัพเรือ #กองทัพอากาศ #สำนักงานตำรวจแห่งชาติ
วันพุธที่ 16 มิถุนายน 2564
ประกาศ ขสมก. ประจำวันที่ 16 มิถุนายน 2564 พนักงานติดเชื้อไวรัส COVID-19 จำนวน 1 ราย
ประกาศ ขสมก. ประจำวันที่ 16 มิถุนายน 2564 พนักงานติดเชื้อไวรัส COVID-19 จำนวน 1 ราย
ประกาศ ขสมก. ประจำวันที่ 16 มิถุนายน 2564 พนักงานติดเชื้อไวรัส COVID-19 จำนวน 1 ราย
พนักงานธุรการ ระดับ 2 (เจ้าหน้าที่ MIS) อู่ใต้ทางด่วนสาธุประดิษฐ์ เขตการเดินรถที่ 4
วันพฤหัสบดีที่ 12 สิงหาคม 2564
รัฐมนตรีว่าการกระทรวงยุติธรรม สั่งการ ป.ป.ส. เชิญหน่วยงานที่เกี่ยวข้องประชุมเตรียมการปล่อยตัวผู้ต้องขังคดีกระท่อม
รัฐมนตรีว่าการกระทรวงยุติธรรม สั่งการ ป.ป.ส. เชิญหน่วยงานที่เกี่ยวข้องประชุมเตรียมการปล่อยตัวผู้ต้องขังคดีกระท่อม
ตามที่มีการประกาศใช้พระราชบัญญัติยาเสพติดให้โทษ (ฉบับ 8)พ.ศ. 2564 ในประกาศราชกิจจานุเบกษา ปลดล็อคพืชกระท่อมออกจากยาเสพติดประเภท 5 ทำให้พืชกระท่อมไม่เป็นยาเสพติดและไม่ผิดกฎหมายอีกต่อไปและยังมีผลทำให้ผู้กระทำความผิดเกี่ยวกับพืชกระท่อม ไม่ว่าจะอยู่ในชั้นพนักงานสอบสวนชั้นอัยการหรืออยู่ระหว่างการพิจารณาคดีในชั้นศาลได้รับผลประโยชน์และถือว่าไม่เป็นผู้กระทำความผิดและที่สำคัญ คือผู้ต้องขังที่ถูกควบคุมตัวอยู่จะได้รับการปล่อยไปด้วยซึ่งจะมีผลใช้บังคับในวันที่ 24 สิงหาคม 2564 นี้
นาย สมศักดิ์ เทพสุทิน รัฐมนตรีว่าการกระทรวงยุติธรรมและผู้อำนวยการศูนย์ป้องกันและปราบปรามยาเสพติดแห่งชาติ ได้สั่งการให้สำนักงานคณะกรรมการป้องกันและปราบปรามยาเสพติด(ป.ป.ส.) เชิญหน่วยงานที่เกี่ยวข้องประกอบด้วย ศาล อัยการตำรวจ ราชทัณฑ์และ ป.ป.ส.จัดประชุมโดย รมต. ยธ. จะเป็นประธานการประชุม ผ่านทาง Webex Meeting จากกระทรวงยุติธรรม ไปยังผู้เข้าร่วมประชุมที่เกี่ยวข้อง ในวันจันทร์ที่ 16 สิงหาคม 2564 เวลา 09.00 น.เพื่อทราบถึงความคืบหน้าในการเตรียมการในส่วนที่หน่วยงานแต่ละหน่วยจะต้องดำเนินการในเรื่องดังกล่าว และเพื่อให้การประสานงานกันเกิดความรวดเร็วและเป็นประโยชน์กับผู้ที่จะได้รับการปล่อยตัวหรือผู้ที่กำลังถูกดำเนินคดีเกี่ยวกับพืชกระท่อม หลังจากประชุมเสร็จจะทราบถึงความคืบหน้าที่แต่ละหน่วยงานได้เตรียมการ และทราบจำนวนผู้ที่จะพ้นผิดจากการถูกดำเนินคดี และจำนวนผู้ต้องขังที่จะได้รับการปล่อยตัว ซึ่งนายสมศักดิ์ เทพสุทิน รัฐมนตรีว่าการกระทรวงยุติธรรม จะแถลงแจ้งให้พี่น้องประชาชนได้รับทราบรายละเอียดอีกครั้ง
วันเสาร์ที่ 1 มกราคม 2565
โฆษกรัฐบาลกล่าวอวยพรวันปีใหม่ ยืนยัน นายกฯ พร้อมทำงานอย่างหนัก ควบคุมการแพร่ระบาดโควิด-19 กระตุ้นเศรษฐกิจ “พลิกโฉมประเทศไทย”
โฆษกรัฐบาลกล่าวอวยพรวันปีใหม่ ยืนยัน นายกฯ พร้อมทำงานอย่างหนัก ควบคุมการแพร่ระบาดโควิด-19 กระตุ้นเศรษฐกิจ “พลิกโฉมประเทศไทย”
วันนี้ (1 มกราคม 2565) นายธนกร วังบุญคงชนะ โฆษกประจำสำนักนายกรัฐมนตรี กล่าวอวยพรปีใหม่พี่น้องประชาชน ฝากความห่วงใยถึงพี่น้องประชาชน พร้อมขอให้ชาวไทยเชื่อมั่นการบริหารราชการของ พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ซึ่งรัฐบาลพร้อมทำงานอย่างหนัก ควบคุมสถานการณ์ การระบาดของโรคโควิด-19 ตามมาตรการด้านสาธารณสุขที่ได้ดำเนินมาตลอดปี 2564 ทั้งมาตรการควบคุม แผนจัดหา และเร่งฉีดวัคซีนให้กับประชาชน ควบคู่ไปกับมาตรการเยียวยาและกระตุ้นเศรษฐกิจ
โฆษกประจำสำนักนายกฯ กล่าวอีกว่า รัฐบาลตั้งใจ พลิกโฉมประเทศไทย เร่งฟื้นฟูเศรษฐกิจและสังคมสู่อนาคต มั่นใจว่า ด้วยความร่วมมือร่วมใจ และกำลังใจจากประชาชนทุกคน ประเทศไทยจะกลับมาเข้มแข็งอีกครั้ง ขออวยพรให้ประชาชนชาวไทยสุขภาพสมบูรณ์แข็งแรง มีความสุข และสร้างความสมดุลระหว่างการอยู่ร่วมกับโควิดและดูแลตัวอย่างเคร่งครัดแบบ Universal Prevention และขอให้มีความสุขสมหวังทุกประการในปี 2565
วันพุธที่ 27 เมษายน 2565
(ภาพข่าว) ปลัด สธ. มอบเกียรติบัตรผู้ได้รับการเสนอชื่อเป็นข้าราชการพลเรือนดีเด่น ของ สป.สธ.(ส่วนกลาง)
นพ.เกียรติภูมิ วงศ์รจิต ปลัดกระทรวงสาธารณสุข มอบเกียรติบัตรและกล่าวแสดงความยินดีแก่ผู้ได้รับการเสนอชื่อเป็นข้าราชการพลเรือนดีเด่นของสำนักงานปลัดกระทรวงสาธารณสุข (ส่วนกลาง) ประจำปี พ.ศ. 2564 จำนวน 19 ราย เพื่อยกย่องเชิดชูเกียรติ และประกาศเกียรติคุ
วันนี้ 27 เมษายน 2565 นพ.เกียรติภูมิ วงศ์รจิต ปลัดกระทรวงสาธารณสุข มอบเกียรติบัตรและกล่าวแสดงความยินดีแก่ผู้ได้รับการเสนอชื่อเป็นข้าราชการพลเรือนดีเด่นของสำนักงานปลัดกระทรวงสาธารณสุข (ส่วนกลาง) ประจำปี พ.ศ. 2564 จำนวน 19 ราย เพื่อยกย่องเชิดชูเกียรติ และประกาศเกียรติคุณให้กับผู้ที่มีความรู้ ความสามารถ มีผลงานเป็นที่ประจักษ์ มีจริยธรรม จิตสาธารณะ และมีพฤติกรรมที่แสดงให้เห็นถึงการครองตน ครองคน และครองงาน เป็นแบบอย่างที่ดีให้กับบุคลากร ที่ ห้องประชุมชัยนาทนเรนทร สำนักงานปลัดกระทรวงสาธารณสุข